02014D0057(01) — LV — 10.08.2015 — 001.002

Šis dokuments ir tikai informatīvs, un tam nav juridiska spēka. Eiropas Savienības iestādes neatbild par tā saturu. Attiecīgo tiesību aktu un to preambulu autentiskās versijas ir publicētas Eiropas Savienības “Oficiālajā Vēstnesī” un ir pieejamas datubāzē “Eur-Lex”. Šie oficiāli spēkā esošie dokumenti ir tieši pieejami, noklikšķinot uz šajā dokumentā iegultajām saitēm

►B EIROPAS CENTRĀLĀS BANKAS LĒMUMS (ES) 2015/298 (2014. gada 15. decembris) par to, kā pagaidām sadala Eiropas Centrālās bankas ienākumus (ECB/2014/57) (pārstrādāta versija) (OV L 053, 25.2.2015., 24. lpp)

Grozīts ar:









▼B

EIROPAS CENTRĀLĀS BANKAS LĒMUMS (ES) 2015/298

(2014. gada 15. decembris)

par to, kā pagaidām sadala Eiropas Centrālās bankas ienākumus (ECB/2014/57)

(pārstrādāta versija)







1. pants

Definīcijas

Šajā lēmumā:

a) “NCB” ir nacionālā centrālā banka dalībvalstī, kuras valūta ir euro;

b) “Eurosistēmas iekšējie atlikumi, kas saistīti ar euro banknotēm apgrozībā” ir prasības un saistības, kas radušās starp NCB un ECB un starp kādu no NCB un pārējām NCB, piemērojot Lēmuma ECB/2010/29 4. pantu;

c) “ECB ienākumi no euro banknotēm apgrozībā” ir ienākumi, kas ECB uzkrājas par atlīdzību par tās Eurosistēmas iekšējām prasībām pret NCB, kas saistītas ar tās daļu no euro banknotēm apgrozībā, piemērojot Lēmuma ECB/2010/23 2. pantu;

▼M1

d) “ECB ienākumi no vērtspapīriem” ir neto ienākumi no vērtspapīriem, ko ECB iegādājusies: i) saskaņā ar Lēmumu ECB/2010/5 VTP ietvaros; ii) saskaņā ar Lēmumu ECB/2014/40 NOIP3 ietvaros; iii) saskaņā ar Lēmumu ECB/2014/45 ABSPP ietvaros; un iv) saskaņā ar Eiropas Centrālās bankas Lēmumu (ES) 2015/774 (ECB/2015/10) otrreizējo tirgu valsts sektora aktīvu iegādes programmas ietvaros ( 1 ).

▼B

2. pants

ECB ienākumu no euro banknotēm apgrozībā un ECB ienākumu no VTP vērtspapīriem pagaidu sadale

1. ECB ienākumi no banknotēm apgrozībā un ECB ienākumi no VTP vērtspapīriem NCB pienākas tajā pašā gadā, kurā tie uzkrājušies, un tos NCB sadala proporcionāli NCB apmaksātajām daļām ECB parakstītajā kapitālā.

2. Ja ECB Padome nav lēmusi citādi, ECB savus ienākumus, kas finanšu gadā uzkrāti no euro banknotēm apgrozībā un gūti no vērtspapīriem, NCB sadala nākamā gada janvāra pēdējā darbadienā.

3. ECB ienākumu no apgrozībā esošām banknotēm summu, balstoties uz ECBS Statūtiem, var samazināt ar ECB Padomes lēmumu, ņemot vērā ECB izdevumus saistībā ar euro banknošu emisiju un apstrādi.

3. pants

Atkāpe no 2. panta

Atkāpjoties no 2. pantā noteiktā, ECB Padome pirms finanšu gada beigām lemj par tajā pantā noteiktā ECB ienākuma vai tā daļas paturēšanu, ciktāl tas vajadzīgs, lai nodrošinātu, ka sadalīto ienākumu summa nav lielāka par ECB tīro peļņu šajā gadā. Šādus lēmumus pieņem, ja, balstoties uz ECB valdes pamatotu aplēsi, ECB Padome sagaida, ka ECB gadā kopā būs zaudējumi vai ka tai būs gada tīrā peļņa, kas ir mazāka nekā ECB ienākumu no euro banknotēm apgrozībā aplēstā summa vai ECB ienākumu no VTP vērtspapīriem aplēstā summa. ECB Padome pirms finanšu gada beigām var lemt par ECB ienākumu no VTP vērtspapīriem vai to daļas un, vajadzības gadījumā, ECB ienākumu no euro banknotēm apgrozībā vai to daļas pārskaitīšanu uzkrājumā valūtas kursa riskam, procentu likmju riskam, kredītriskam un zelta cenu riskam.

4. pants

Stāšanās spēkā un atcelšana

1. Šis lēmums stājas spēkā 2014. gada 31. decembrī.

2. Ar šo no 2014. gada 31. decembra tiek atcelts Lēmums ECB/2010/24.

3. Atsauces uz Lēmumu ECB/2010/24 uzskata par atsaucēm uz šo lēmumu.